次韵子瞻題郭熙畫秋山
作者：黄庭堅
朝代：宋

paragraphs: 黄州逐客未賜環，江南江北飽看山。
玉堂卧對郭熙畫，發興已在青林間。
郭熙官畫但荒遠，短紙曲折開秋晚。
江村烟外雨脚明，歸雁行邊餘疊巘。
坐思黄柑洞庭霜，恨身不如雁隨陽。
熙今頭白有眼力，尚能弄筆映窗光。
畫取江南好風日，慰此將老鏡中髮。
但熙肯畫寬作程，十日五日一水石。